ንስሮቹ አራተኛ ዋንጫቸውን ለማንሳት አነጣጥረዋል
ዘንድሮ በአዲስ መልክ 24 ብሄራዊ ቡድኖችን የሚያሳትፈው የአፍሪካ ዋንጫ ሊጀመር ከሁለት ሳምንት ያነሰ ጊዜ ይቀረዋል። በጉጉት እየተጠበቀ በሚገኘው በዚህ ውድድርም ከተንታኞች፣ አሰልጣኞችና ተመልካቾች፤ ዋንጫውን ማን ያነሳል በሚል ከተሰበሰበው ቅድመ ግምት መካከል የናይጄሪያ ብሄራዊ ቡድን አንዱ ነው። የክለቡ አምበል ጆን ኦቢ ሚካኤልም ቡድኑ ዋንጫውን ለማንሳት ወደ ግብጽ እንደሚጓዝ ከሰሞኑ ከጎል ዶት ኮም ጋር ባደረገው ቆይታ አስታውቋል። በአፍሪካ የከፍተኛ ኢኮኖሚ ባለቤቷ ናይጄሪያ፤ በዓለም ላይ እግር ኳስ በስፋት ከሚዘወተርባቸው ሀገራት ከቀዳሚዎቹ ተርታ እንደምትሰለፍ ጥናቶች ይጠቁማሉ። «ንስሮቹ» በሚል የሚታወቀው ብሄራዊ ቡድኗም በአህጉሪቱ ጠንካራ ከሚባሉት መካከል አንዱ ነው። ቡድኑ በአፍሪካ ዋንጫ ለሶስት ጊዜያት መንገስ የቻለ ሲሆን፤ እአአ በ1980 ናይጄሪያ ባስተናገደችው ውድድርም የመጀመሪያውን ዋንጫ
በሀገሩ ማስቀረት ችሏል። ቱኒዚያ ባዘጋጀችው እአአ የ1994ቱ
የአፍሪካ ዋንጫም፤ ንስሮቹ ዛምቢያን 2ለ1 በሆነ
ጠባብ ውጤት በማሸነፍ ሁለተኛ ዋንጫቸውን አንስተዋል። እአአ በ2013 በደቡብ አፍሪካ በተካሄደው የአፍሪካ ዋንጫ
ላይም ንስሮቹ ቡርኪና ፋሶን አንድ ለምንም በሆነ ውጤት ሶስተኛ ድላቸውን አጣጥመዋል። ከዚያ በኋላ በተካሄዱት ሁለት የአፍሪካ ዋንጫዎች ግን ቡድኑ ከውጤት በእጅጉ መራቁ ነበር የተስተዋለው። የቀድሞው የቼልሲ ተጫዋችና የአሁኑ የሚድልስቦሮ የአማካይ ጆን ኦቢ ሚካኤል፤ ከሩሲያው የዓለም ዋንጫ በኋላ ከብሄራዊ ቡድኑ ተለይቶ ቆይቷል። በአፍሪካ ዋንጫው ንስሮቹን የተቀላቀለው አምበሉ ለሀገሩ አራተኛውን ዋንጫ ለማስመዝገብ መነሳቱም በዘገባው ተጠቁሟል። ለዚህም የአካል ብቃት ወሳኝ መሆኑን ነው ተጫዋቹ ያስታወቀው፤ «የአካል ብቃት በውድድሩ ከፍተኛውን ድርሻ ይጫወታል፤ የጨዋታው 80 ከመቶ የሚሆነውም በአካል ብቃት እንደሚሸፈን አስባለሁ» ብሏል በአሳባ በተካሄደው ጋዜጣዊ መግለጫ ላይ። «በ2013 ዋንጫውን ስናነሳም ቡድናችን በአካል ብቃት
በኩል የተሻለ እንደነበር ማስታወስ ይቻላል። ይህንንም ያመጣነው ጠንካራ ልምምድ በማድረግ ሲሆን፤ አሁንም ይህንኑ እናደርጋለን። ልምምዳችንንም በቀን ሁለት ጊዜ እንሰራለን፤ በግብጽ ዋንጫውን ለማንሳትም እንደቀደመው መስራት የግድ ነው» ሲል የቡድን አጋሮቹን አሳስቧል። በተለይ በወጣት የቡድን አባላቱ ዘንድ በሚስተዋለው ዋንጫ የማንሳት ጥማት ደስተኛ እንደሆነም ጠቁሟል። «እያንዳንዱ የቡድን አባላት በሚያደርጉት ነገር ደስተኛ ነኝ፤ ሁላችንም ለፍጻሜው ደርሰን ዋንጫውን የማንሳት ፍላጎት አለን። ማወቅ ያለብን ግን እኛ ከሁሉም የተሻልን አለመሆናችንን ነው፤ ስለዚህም ማድረግ ያለብንን እያደረግን ጨዋታዎችን ማሸነፍ ይገባናል። ልምድ ትልቅ ቦታ ቢኖረውም በወጣቶች መዋቀርም ትልቅ ሚና ይጫወታል። ቡድናችንም ወጣቶችንና ልምድ ያላቸውን ተጫዋቾች ያቀፈ ነው» ሲልም አብራርቷል የ31ዓመቱ ተጫዋች። ናይጄሪያ በውድድሩ
በምድብ ሁለት ከብሩንዲ፣
ማዳጋስካር እና ጊኒ የተደለደለች ሲሆን፤ ቡድኑ
ከምድቡ የተሻለ ዕድል
ይኖረዋል ተብሎ ይጠበቃል።
ቡድኑ ትናንት ከዝምቧቡዌ
ብሄራዊ ቡድን ጋር የወዳጅነት
ጨዋታ ያደረገ ሲሆን፤
በቀጣይም ከሴኔጋል ጋር ለመጫወት
አቅዷል።አዲስ ዘመን ሰኔ 3/2011ብርሃን ፈይሳ 